Vermeende renosterstroper aangekeer | Maroela Media
Vier persone se planne is gefnuik toe hulle vermoedelik renosters by 'n wildsplaas in Boitekong naby Rustenburg in Noordwes wou stroop.
Kol. Adéle Myburgh, woordvoerder van die polisie, het gesê beamptes het Dinsdag toegeslaan. "Toe die verdagtes besef hulle is in 'n hoek vasgekeer, het drie van hulle in die bosse verdwyn. Polisiebeamptes kon 'n 33-jarige man in hegtenis neem. Hy was ook die bestuurder van 'n voertuig, 'n Volkswagen Polo."
Myburgh het gesê verdere ondersoek het onthul die verdagte wat in hegtenis geneem is, is 'n polisiekonstabel. "Amukelani Nkuna het Donderdag in die Tlhabane-landdroshof verskyn op aanklag dat hy renosters wou stroop. Hy bly in aanhouding tot sy volgende hofverskyning op 24 Januarie."
Die verdagtes word vermoedelik ook verbind met nog gevalle van renosterstropery in die Pilanesberg en nog inhegtenisnemings word nie uitgesluit nie.